ตลท.เผย SET Index เดือน ก.ย.ลดลง 2.4% วอลุ่มเฉลี่ยต่อวันลด 24.35%
ตลท.เผย SET Index เดือน ก.ย.ลดลง 2.4% จากเดือน ส.ค.58 และลดลง 9.9% จากสิ้นปี 57 ขณะที่ไตรมาส 3/58 วอลุ่มเฉลี่ยต่อวันลดลง 24.35% จากช่วงเดียวกันเมื่อปีก่อน อย่างไรก็ตามช่วง 9 เดือนแรกของปี 58 วอลุ่มเฉลี่ยต่อวันอยู่ที่ 45,420 ลบ. เพิ่มขึ้น 8.21% จากช่วงเดียวกันของปีก่อน
15 ต.ค. 2558

ผู้สื่อข่าวรายงานว่า ตลาดหลักทรัพย์แห่งประเทศไทย (ตลท.) สรุปภาวะการซื้อขายหลักทรัพย์ไตรมาส 3/58 โดยในเดือน ก.ย.58 ดัชนีตลาดหลักทรัพย์ไทย (SET Index) ปิดที่ระดับ 1,349 จุด ลดลง 2.4% จากเดือนก่อนหน้า และลดลง 9.9% จากสิ้นปี 57 การปรับตัวลงของดัชนีเป็นไปในทิศทางเดียวกับดัชนีตลาดหลักทรัพย์อื่นในภูมิภาค และปรับตัวลดลงน้อยกว่าเมื่อเทียบกับดัชนี MSCI Asia ex Japan  และดัชนี MSCI Emerging markets
ด้านมูลค่าหลักทรัพย์ตามราคาตลาดของ SET และ mai อยู่ที่ 13.11 ล้านล้านบาท ลดลง 7.95% จากสิ้นปี 57 ขณะที่มูลค่าการซื้อขายเฉลี่ยต่อวันของ SET และ mai ในไตรมาส 3/58 อยู่ที่ 41,154 ล้านบาท ลดลง 24.35% จากช่วงเดียวกันปีก่อน สำหรับตลาดสัญญาซื้อขายล่วงหน้า (TFEX) ในไตรมาส 3/58 ปริมาณการซื้อขายเฉลี่ยต่อวันอยู่ที่ 213,999 สัญญาเพิ่มขึ้น 10.70% จากช่วงเดียวกันปีก่อน
สรุปตัวเลขที่สำคัญของภาวะตลาดหลักทรัพย์ไทย ณ สิ้นเดือน ก.ย.58 SET Index ปิดที่ 1,349 จุด ลดลง 2.4% จากเดือนก่อนหน้า และลดลง 9.9% จากสิ้นปี 57  Market capitalization ของ SET อยู่ที่ 12.76 ล้านล้านบาท ลดลง 7.90% จากสิ้นปี 57 ขณะที่ mai อยู่ที่ 346,316 ล้านบาท ลดลง 9.60% จากสิ้นปี 57 ส่วน Forward P/E ของ SET อยู่ที่ 14.58 เท่า และ mai อยู่ที่ 27.93 เท่า โดยอัตราเงินปันผลตอบแทนของ SET อยู่ที่ 3.33% และ mai อยู่ที่ 1.22% ณ สิ้นเดือน ก.ย.58
ขณะที่ไตรมาส 3/58 มูลค่าการซื้อขายเฉลี่ยต่อวันในตลาด SET และ mai อยู่ที่ 41,154 ล้านบาท ลดลง 24.35% จากไตรมาสเดียวกันของปีก่อน  อย่างไรก็ตาม ในช่วง 9 เดือนแรกของปี 58 มูลค่าการซื้อขายเฉลี่ยต่อวันในตลาด SET และ mai อยู่ที่ 45,420 ล้านบาท เพิ่มขึ้น 8.21% จากช่วงเดียวกันของปีก่อน ขณะที่ผู้ลงทุนต่างประเทศขายสุทธิในตลาดหลักทรัพย์ไทยที่ 91,624 ล้านบาท และเดือน ก.ย.58 ผู้ลงทุนต่างประเทศขายสุทธิ 21,027 ล้านบาท
ทั้งนี้ ไตรมาส 3/58 บริษัทจดทะเบียนใน SET และ mai มีมูลค่าระดมทุนรวม 54,195 ล้านบาท โดยในตลาดแรกมีมูลค่าระดมทุน 26,700 ล้านบาท ส่วนตลาดรองมีการระดมทุน 27,494 ล้านบาท ทั้งนี้ ในช่วง 9 เดือนแรกของปี 58 มีมูลค่าระดมทุนรวมทั้งสิ้น 214,069 ล้านบาท เพิ่มขึ้น 22.9% จากช่วงเดียวกันของปีก่อน
ส่วนภาวะตลาดสัญญาซื้อขายล่วงหน้า ไตรมาส 3/58 ตลาดสัญญาซื้อขายล่วงหน้า (TFEX) มีปริมาณสัญญาซื้อขายเฉลี่ยต่อวันอยู่ที่ 213,999 สัญญา เพิ่มขึ้น 25.3% จากไตรมาสก่อนหน้า สาเหตุสำคัญมาจากการซื้อขายที่เพิ่มขึ้นของ SET50 Index Futures และ เดือน ก.ย.58 ปริมาณการซื้อขายเฉลี่ยต่อวันอยู่ที่ 228,574 สัญญา เพิ่มขึ้น 6.6% จากเดือนก่อนหน้า